**Teemu Rinkinen** (s. 7. maaliskuuta 1987 Hollola) on suomalainen entinen jääkiekkoilija, pelipaikaltaan oikea laitahyökkääjä. Hän pelasi urallaan SM-liigassa yhteensä 280 runkosarjaottelua tehopistein 45+58=103 ja keräten 52 jäähyminuuttia sekä 26 playoff/liigakarsintaottelua tehopistein 4+1=5 ja keräten 14 jäähyminuuttia. Rinkinen voitti SM-hopeaa kasvattajaseurassaan Pelicansissa vuonna 2012. Hän pelasi myös kahtena kautena Saksassa. Elite Prospects -sivuston Ulf Anderssonin mukaan Rinkinen oli röyhkeä, luisteluvoimainen ja työteliäs laitahyökkääjä, jolla oli kuitenkin puutteita pelikäsityksessä.

Ura
---

### Junioriura

Rinkinen on Pelicansin kasvatti, mutta hän pelasi juniorina myös Kiekkoreippaassa. Rinkinen voitti joukkueen sisäisen pistepörssin C-nuorissa kaudella 2002–2003 ja B-nuorissa kaudella 2004–2005. Noista jälkimmäisellä kaudella hän voitti myös Kiekkoreippaan sisäisen maalipörssin 20 osumallaan ja sijoittui B-nuorten SM-sarjan maalipörssissä toiseksi Jokipoikien Simo Karjalaisen ja Ilveksen Lassi Mattilan kanssa. Heidän edellään oli vain Jokereiden Kim Strömberg. Sarjan maalipörssissä Rinkinen sijoittui viidenneksi.

Kaudella 2005–2006 Rinkinen oli 11 osumallaan Pelicansin A-nuorten kolmanneksi paras maalintekijä. Hän jakoi kevään 2006 karsintasarjan pistepörssin voiton TPS:n Tommi Laineen kanssa tehoilla 4+5=9. Kaudella 2006–2007 Rinkinen oli tehoilla 28+17=45 Pelicansin paras pistemies ja maalintekijä. Hän voitti koko A-nuorten SM-liigan maalipörssin ja sijoittui pistepörssissä seitsemänneksi. Rinkinen toimi Pelicansin varakapteenina ja voitti kauden päätteeksi A-nuorten Suomenmestaruuden. Hän debytoi samalla kaudella myös miesten peleissä pelattuaan kaksi ottelua lainalla Mestiksen nousijajoukkue Heinolan Kiekossa.

Kaudella 2007–2008 Rinkinen oli Pelicansin A-nuorten paras pistemies, maalintekijä ja syöttäjä. Hän sijoittui A-nuorten SM-liigan pistepörssissä kuudenneksi.

### Ammattilaisura

Rinkinen teki SM-liigadebyyttinsä kaudella 2008–2009. Hänen tulokaskautensa toi 23 runkosarja- ja kahdessa playff-ottelussa tehot 1+3=4. Rinkinen pelasi ensimmäisen SM-liigaottelunsa 4. lokakuuta 2008 vieraissa Rauman Lukkoa vastaan ja keräsi siinä kaksi syöttöpistettä, joista toinen jäi Tuomas Santavuoren tekemän 4–5-voittomaalin syötöksi. Hänet palkittiin ottelun *Ilta-Sanomien* yhden tähden tähtipelaajana. Liigauransa avausmaalin Rinkinen teki 30. lokakuuta 2008 Saimaan Palloa vastaan. Hänet palkittiin ottelun *Ilta-Sanomien* kolmen tähden tähtipelaajana. Rinkinen pelasi ison osan kaudestaan myös lainalla HeKissä, missä hän teki 12 ottelussa tehot 6+6=12.

Kauden 2009–2010 Rinkinen aloitti lainalla HeKissä. Hän palasi yhden siellä pelatun ottelun jälkeen Pelicansiin, jossa kauden yllättäjiin kuulunut Rinkinen pelasi ensimmäisen kokonaisen SM-liigakautensa ja teki liigan yhden kauden piste-ennätyksensä tehtyään 49 runkosarjaottelussa tehot 11+13=24. Kaudella 2010–2011 hän pelasi vain 41 ottelua marraskuussa 2010 tulleen olkapäävamman takia, mikä vaikutti varsinkin Rinkisen kevätkauteen. Hän pelasi kauden aikana myös kaksi ottelua lainalla HeKissä. Huhtikuussa 2011 Rinkinen teki vuoden mittaisen jatkosopimuksen Pelicansin kanssa.

Rinkinen voitti kauden 2011–2012 päätteeksi SM-hopeaa. Kaudeksi 2012–2013 hän siirtyi kaksivuotisella sopimuksella Espoo Bluesiin. Rinkinen aloitti kautensa hienosti tekemällä avausottelussa vieraissa entistä seuraansa Pelicansia vastaan tehot 1+4=5. Hän teki ottelun avausmaalin ja syötti kypärätempun tehneen Teemu Ramstedtin kaikki kolme maalia. Rinkinen palkittiin ottelun *Ilta-Sanomien* yhden tähden tähtipelaajana. Hän muodosti syyskaudella Ramstedtin ja Niko Niemisen kanssa tehokkaan "TNT-ketjun" ja teki kahdeksassa ottelussa yhtä monta maalia. Tämän jälkeen Rinkisen tehot kuitenkin hyytyivät ja myös hänen roolinsa pieneni. Rinkinen teki lopulta 49 runkosarjaottelussa tehot 11+13=24.

Kesken kauden 2013–2014, lokakuussa 2013 Rinkinen siirtyi Bluesista Hämeenlinnan Pallokerhoon vaihdossa Joni Tuomiseen. Kaudeksi 2014–2015 hän siirtyi vuoden mittaisella sopimuksella Mestis-joukkue KooKoohon. Rinkinen oli tehoilla 26+19=45 joukkueen kolmanneksi paras pistemies ja hän voitti koko sarjan runkosarjan maalipörssin ja palkittiin Kai Nurminen -palkinnolla. Kevään 2015 pudotuspeleissä Rinkinen sijoittui tehoilla 6+10=16 pistepörssissä toiseksi edellään vain joukkuetoveri Juuso Rajala. Hän jakoi myös maalipörssin voiton kolmen muun pelaajan kanssa. Rinkinen voitti kauden päätteeksi Mestis-hopeaa. Hänet valittiin kauden päätteeksi sarjan ensimmäiseen tähdistökentälliseen. Toukokuussa 2015 Rinkinen teki vuoden mittaisen jatkosopimuksen SM-liigaan nostetun KooKoon kanssa.

Rinkinen jäi kaudella 2015–2016 KooKoossa varsin vähälle peliajalle ja teki 24 runkosarjaottelussa tehot 4+2=6. Tammikuun 2016 lopulla hänen sopimuksensa kuitenkin purettiin yhteisymmärryksessä ja Rinkinen siirtyi loppukaudeksi Saksan toiseksi korkeimmalle sarjatasolle DEL2-liigassa pelaavan Dresdner Eislöwenin riveihin. Hän jakoi kevään 2016 pudotuspeleissä joukkueen sisäisen maalipörssin voiton kuudella osumallaan Vladislav Filinin kanssa. Kaudella 2016–2017 Rinkinen oli pudotuspeleissä Dresdenin paras maalintekijä viidellä osumallaan ja voitti joukkueen sisäisen tehotilaston lukemalla +5.

Elokuussa Rinkinen siirtyi harjoittelemaan III-divisioonajoukkue Iitti Hockeyn paitaan. Hän oli siirtynyt kuitenkin myös siviilitöihin, eikä Rinkinen saanut lopulta tililleen sarjaotteluita ja hän lopetti pelaajauransa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2004–2005 | Pelicans | A-SM | 3 | 0 | 0 | 0 | 2 | – | – | – | – | – |
| 2005–2006 | Pelicans | A-SM | 36 | 11 | 12 | 23 | 14 | – | – | – | – | – |
| 2006–2007 | Pelicans | A-SM | 39 | 28 | 17 | 45 | 20 | 15 | 6 | 6 | 12 | 4 |
|  | HeKi | Mestis | 2 | 0 | 0 | 0 | 2 | – | – | – | – | – |
| 2007–2008 | Pelicans | A-SM | 39 | 18 | 30 | 48 | 42 | – | – | – | – | – |
| 2008–2009 | HeKi | Mestis | 12 | 6 | 6 | 12 | 4 | – | – | – | – | – |
|  | Pelicans | SM-liiga | 23 | 1 | 3 | 4 | 10 | 2 | 0 | 0 | 0 | 2 |
| 2009–2010 | HeKi | Mestis | 1 | 0 | 0 | 0 | 0 | – | – | – | – | – |
|  | Pelicans | SM-liiga | 49 | 11 | 13 | 24 | 6 | – | – | – | – | – |
| 2010–2011 | HeKi | Mestis | 2 | 0 | 1 | 1 | 0 | – | – | – | – | – |
|  | Pelicans | SM-liiga | 41 | 7 | 5 | 12 | 2 | – | – | – | – | – |
| 2011–2012 | Peliitat | Mestis | 1 | 1 | 0 | 1 | 0 | – | – | – | – | – |
|  | Pelicans | SM-liiga | 47 | 8 | 10 | 18 | 12 | 16 | 3 | 1 | 4 | 8 |
| 2012–2013 | Blues | SM-liiga | 49 | 11 | 13 | 24 | 8 | – | – | – | – | – |
| 2013–2014 | Blues | SM-liiga | 13 | 0 | 3 | 3 | 8 | – | – | – | – | – |
|  | HPK | SM-liiga | 34 | 3 | 9 | 12 | 4 | 5 | 1 | 0 | 1 | 0 |
| 2014–2015 | KooKoo | Mestis | 50 | 26 | 19 | 45 | 14 | 19 | 6 | 10 | 16 | 10 | Ykköstähdistö |
| 2015–2016 | KooKoo | SM-liiga | 24 | 4 | 2 | 6 | 2 | – | – | – | – | – |
|  | Dresdner Eislöwen | DEL2 | 12 | 2 | 6 | 8 | 0 | 10 | 6 | 7 | 13 | 0 |
| 2016–2017 | Dresdner Eislöwen | DEL2 | 35 | 10 | 18 | 28 | 6 | 6 | 5 | 3 | 8 | 4 |
| 7 kautta | yhteensä | SM-liiga | 280 | 45 | 58 | 103 | 52 | 23 | 4 | 1 | 5 | 10 |
| 6 kautta | yhteensä | Mestis | 68 | 33 | 26 | 59 | 20 | 19 | 6 | 10 | 16 | 10 |

Lähteet
-------

* Teemu Rinkinen The Internet Hockey Databasessa (englanniksi)
* Teemu Rinkinen Eurohockey-sivustolla (englanniksi)
* Teemu Rinkinen *Elite Prospects*. Everysport Media Group AB.  (englanniksi)

### Viitteet

1. ↑  Joukkue
2. 1 2 3 4 5 6 7  Teemu Rinkinen *Elite Prospects*. Everysport Media Group AB.  (englanniksi)
3. ↑  Raportti – Liiga *liiga.fi*.  4.10.2008. Jääkiekon SM-liiga Oy. Viitattu 14.9.2012.
4. ↑  Tilastot – Liiga *liiga.fi*.  4.10.2008. Jääkiekon SM-liiga Oy. Viitattu 14.9.2012.
5. ↑  Tilastot – Liiga *liiga.fi*.  30.10.2008. Jääkiekon SM-liiga Oy. Viitattu 14.9.2012.
6. ↑  HeKin kokoonpanossa muutoksia sarja-avauksen kynnyksellä *Jatkoaika.com*.  8.9.2009. Jatkoaika r.y. Viitattu 14.9.2012.
7. ↑  Hoikkala, Mikael: Pelikaanien kevättodistukset 2010 *Jatkoaika.com*.  11.5.2010. Jatkoaika r.y. Viitattu 14.9.2012.
8. ↑  Rinkinen pitkään sivussa *Jatkoaika.com*.  16.11.2010. Jatkoaika r.y. Viitattu 14.9.2012.
9. ↑  Pelikaanien kevättodistukset 2011 *Jatkoaika.com*.  19.4.2011. Jatkoaika r.y. Viitattu 14.9.2012.
10. ↑  Pelicans julkaisi sopimuksia – Joonas Järvinen siirtyy Lahteen *Jatkoaika.com*.  4.4.2011. Jatkoaika r.y. Viitattu 14.9.2012.
11. ↑  Arto Laatikainen palaa Espooseen – Blues julkisti joukkueensa *Jatkoaika.com*.  2.5.2012. Jatkoaika r.y. Viitattu 14.9.2012.
12. ↑  Raportti – Liiga *liiga.fi*.  13.9.2012. Jääkiekon SM-liiga Oy. Viitattu 14.9.2012.
13. ↑  Tilastot – Liiga *liiga.fi*.  13.9.2012. Jääkiekon SM-liiga Oy. Viitattu 26.3.2013.
14. ↑  Koivunen, Tommi: Kiekkoviikko huipentuu Espoossa  2.5.2012. Jatkoaika.com. Viitattu 30.9.2012.
15. ↑  Hurmerinta, Eero: Bluesin pelaaja-arvostelut 2012–13 *Jatkoaika.com*.  7.9.2012. Jatkoaika r.y. Viitattu 26.3.2013.
16. ↑  Blues ja HPK vaihtoivat pelaajia *Jatkoaika.com*.  30.10.2013. Jatkoaika r.y. Viitattu 26.6.2014.
17. ↑  KooKoo julkaisi kaksi kovaa sopimusta *Jatkoaika.com*.  3.6.2014. Jatkoaika r.y. Viitattu 26.6.2014.
18. ↑  KooKoo-tähti Mestiksen palkintorohmuna *Jatkoaika.com*.  29.4.2015. Jatkoaika r.y. Viitattu 2.5.2015.
19. ↑  KooKoo julkisti Liiga-joukkueensa rungon – Malinen siirtyy Kouvolaan *Jatkoaika.com*.  6.5.2015. Jatkoaika r.y. Viitattu 14.8.2015.
20. ↑  Rinkisen ura jatkuu Saksassa *Jatkoaika.com*.  29.1.2015. Jatkoaika r.y. Viitattu 31.1.2016.
21. ↑  KS: Suomalaiselta divariseuralta hurjia värväyksiä! – Kaappasi yli 2000 Liiga-ottelun edestä kokemusta penkin taakse *suomikiekko.com*.  26.8.2017. Nordic Sport Media. Viitattu 27.8.2017.
22. ↑  Touru, Ville: SM-liigan legenda kasaa hurjaa nippua – satojen liigaottelujen edestä kokemusta pelaa Suomen kolmosdivarissa! *is.fi*.  2.10.2017. Sanoma Media Finland Oy. Viitattu 13.11.2018.